Saborski zastupnik, bivši župan i smijenjeni ministar poljoprivrede Tomislav Tolušić tužio je nakladnika portala Virovitica.net zbog članka TELEGRAM Senzacije s Tolušićem ne staju: čovjek je dobio kredit od 80.000 eura tako što je pod hipoteku stavio vrt od 18.000 autora Drage Hedla. Tekst je s portala Telegram bez intervencija i obrada prenesen 29. rujna 2019. godine. Tolušić traži isplatu naknade neimovinske štete u iznosu od 20.000 kuna zajedno sa zakonskim zateznim kamatama i isplatu troška postupka također zajedno sa zakonskim zateznim kamatama. U tužbi se navodi kako su informacije objavljene u članku netočne i neosnovane čime su Tolušiću teško i trajno povrijeđeni dostojanstvo, ugled i čast.

Zanimljivo je da Tolušić nije tužio nakladnika portala Telegram gdje je tekst izvorno objavljen.

Saborski zastupnik tvrdi da se informacijama u članku pokušava nametnuti dojam kako on svojim utjecajem i položajem pod povoljnijim uvjetima nego drugi građani može dobiti kredit i takve kreditne uvjete te da se stvara dojam kako na nezakonit način, koristeći poziciju javne i političke moći za sebe pribavlja pogodnosti.

Nadalje, bivši župan Virovitičko-podravske županije ističe kako mu se imputira i stavlja u kontekst poduzimanje radnji i sklapanje fiktivnih pravnih poslova kako bi mogao koristiti određena prava koja su mu tada kao dužnosniku pripadala. Tvrdi kako je riječ o konfabulacijama pri čemu se u pogledu nekih činjenica svjesno izvlači maliciozan i neistinit zaključak koji ga prikazuje kao osobu sklonu zlouporabi prava.

Smijenjeni ministar poljoprivrede, dakle, smatra da portal Virovitica.net dovodi javnost u zabludu te da pokušava nametnuti dojam kako Tolušić na nezakonit način dolazi do ostvarivanja osobne koristi što je u potpunosti netočno te da je iz svega razvidno kako Virovitica.net nije postupio u dobroj vjeri.

Tolušić navodi da mu je Virovitica.net, prenoseći tekst s drugog portala, teško povrijedio dostojanstvo, ugled i čast te da je zbog toga trpio i nadalje trpi duševne boli vezane uz neugodnosti u osobnom i poslovnom životu. Morao se opetovano opravdavati u cijelom nizu životnih i poslovnih situacija i odnosa. Velika šteta mu je nastala, tvrdi, kao politički uglednoj osobi jer je bio ministar i potpredsjednik Vlade. Zbog prirode svoga posla mora prisustvovati nizu društvenih i poslovnih aktivnosti što zahtjeva mnogobrojne svakodnevne kontakte s ljudima koje teško podnosi obzorom se stalno susreće s neugodnim pitanjima, ružnim komentarima i konstantnom opravdavanju. Zbog toga je imao i zdravstvenih tegoba.

Tolušić smatra da je Virovitca.net, prenoseći članak s portala Telegram, postupio protivno osnovnim postulatima novinske profesija, pažnji dobrog gospodarstvenika i stručnjaka zato što su informacije bile vrlo lako provjerljive te da je Virovitica.net postupio protivno Konvenciji za zaštitu ljudskih prava i sloboda, Ustavu Republike Hrvatske, Zakonu o medijima, Kodeksu časti hrvatskih novinara, Općoj deklaracija o pravima čovjeka, Međunarodnom paktu o građanskim i političkim pravima i Zakonu o zaštiti osobnih podataka.

Tolušić je ocijenio da mu je portal Virovitica.net napravio štetu jer su informacije bile dostupne velikom broju čitatelja, ne samo u Hrvatskoj nego i u inozemstvu pa je veliki broj članova obitelji, prijatelja, poznanika, ljudi iz političkih krugova i njemu nepoznatih osoba postavljalo niz neugodnih pitanja i iznosili niz štetnih komentara. U tužbi navodi da ga portal Virovitica.net nije kontaktirao radi provjere objavljenih informacija niti je ponudio mogućnost očitovanja te da je zatražio ispravak i uklanjanje članka što Virovitica.net do podnošenja tužbe nije učinio.